

ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย การส่งค่าหุ้นและการแจ้งยอดมูลค่าหุ้น พ.ศ. 2562

--------------🟑🟑🟑-------------

อาศัยอำนาจตามความในข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 ข้อ 79(8) และข้อ 107(10) ที่ประชุมคณะกรรมการดำเนินการ ชุดที่ 21 ครั้งที่ 8/2562 วันที่ 9 สิงหาคม พ.ศ. 2562 ได้มีมติกำหนดระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การส่งค่าหุ้นและการแจ้งยอดมูลค่าหุ้น พ.ศ. 2562 ดังต่อไปนี้

ข้อ 1. ระเบียบนี้เรียกว่า “ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การส่งค่าหุ้นและการแจ้งยอดมูลค่าหุ้น พ.ศ. 2562”

ข้อ 2. ระเบียบนี้ให้ใช้บังคับตั้งแต่วันถัดจากวันประกาศ เป็นต้นไป

ข้อ 3. ให้ยกเลิกระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การถือหุ้นและการแจ้งยอดจำนวนหุ้น พ.ศ. 2555

บรรดาระเบียบ ประกาศ คำสั่ง มติที่ประชุมคณะกรรมการดำเนินการหรือข้อตกลงอื่นใดซึ่ง

ขัดแย้งกับระเบียบนี้ ให้ใช้บังคับเท่าที่ไม่ขัดหรือแย้งกับระเบียบนี้แทน

ข้อ 4. ในระเบียบนี้

“สหกรณ์” หมายความว่า สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“สมาชิก” หมายความว่า สมาชิกหรือสมาชิกสมทบของสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“ประธานกรรมการ” หมายความว่า ประธานกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“คณะกรรมการ” หมายความว่า คณะกรรมการดำเนินการสหกรณ์ออมทรัพย์ข้าราชการ

กระทรวงศึกษาธิการจังหวัดตาก จำกัด

“ผู้จัดการ” ความหมายว่า ผู้จัดการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

“เจ้าหน้าที่” ความหมายว่า เจ้าหน้าที่ของสหกรณ์ออมทรัพย์ข้าราชการกระทรวงศึกษาธิการ

จังหวัดตาก จำกัด

“เงินได้รายเดือน” ความหมายว่า เงินเดือนหรือค่าจ้างประจำหรือเงินบำนาญปกติและเงินเพิ่มค่าครองชีพหรือเงินที่จ่ายควบกับเงินเดือนหรือค่าจ้างประจำ

ข้อ 5. สมาชิกต้องส่งเงินค่าหุ้นเป็นรายเดือน ตั้งแต่เดือนแรกที่เข้าเป็นสมาชิกในอัตราไม่ต่ำว่าร้อยละ 3 ของเงินได้รายเดือน โดยเศษสตางค์ให้ปัดขึ้นเป็นบาท

สมาชิกที่ได้ส่งเงินค่าหุ้นรายเดือนมาแล้วไม่น้อยกว่า 200 เดือน หรือเป็นจำนวนเงินไม่น้อยกว่า 200,000 บาทและไม่มีหนี้สินอยู่กับสหกรณ์ในฐานะผู้กู้และหรือผู้ค้ำประกัน หากประสงค์จะของดส่งเงินค่าหุ้นรายเดือนหรือประสงค์ขอลดส่งเงินค่าหุ้นรายเดือนลงก็ได้ โดยแจ้งความจำนงเป็นหนังสือต่อคณะกรรมการ

ข้อ 6. ถ้าสมาชิกประสงค์จะส่งเงินค่าหุ้นรายเดือนมากกว่าที่กำหนดในข้อ 5 ก็ย่อมทำได้ โดยแจ้งความจำนงเป็นหนังสือต่อคณะกรรมการ

ข้อ 7. สมาชิกสามารถขอซื้อหุ้นเพิ่มอีกเมื่อใดก็ได้ก็ย่อมทำได้

ข้อ 8. สหกรณ์แจ้งยอดมูลค่าหุ้น ให้สมาชิกทราบในวันสิ้นเดือนของทุกเดือน โดยระบุลงในใบเสร็จรับเงิน เป็นประจำทุกเดือน

ข้อ 9. สมาชิกคนหนึ่งๆจะถือหุ้นในสหกรณ์เกินกว่าหนึ่งในห้าของหุ้นที่ชำระแล้วทั้งหมดไม่ได้

ข้อ 10. สมาชิกจะโอนหรือถอนหุ้นในระหว่างที่ตนเป็นสมาชิกอยู่ไม่ได้


ข้อ 11. เมื่อสมาชิกสิ้นสมาชิกภาพการเป็นสมาชิกสหกรณ์ สหกรณ์มีสิทธินำเงินตามมูลค่าหุ้นที่สมาชิกมีอยู่มาหักกลบลบหนี้ที่สมาชิกผูกพันต้องชำระหนี้แก่สหกรณ์ได้และให้สหกรณ์มีฐานะเป็นเจ้าหนี้บุริมสิทธิพิเศษเหนือเงินค่าหุ้นนั้น

ข้อ 12. สมาชิกสมทบให้ถือหุ้นได้ตามประกาศที่สหกรณ์กำหนด

ข้อ 13. การปฏิบัติตามระเบียบนี้ หากมีปัญหาใดให้เป็นอำนาจของคณะกรรมการวินิจฉัยชี้ขาด มติของคณะกรรมการถือเป็นที่สิ้นสุด

ข้อ 14. ให้ประธานกรรมการเป็นผู้รักษาการตามระเบียบนี้

ประกาศ ณ วันที่ 13 เดือน สิงหาคม พ.ศ. 2562



( นายประถม ปิ่นพาน )

ประธานกรรมการ

สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด